נייר עמדה לוועדת שרים מטעם "אמונה"

לעניין הצ"ח חובת הודעה על אי־הגעת ילד לגן ילדים או למעון יום, התשע"ו–2016

תנועת האשה הדתית לאומית רואה בכאב גדול ובדאגה רבה את הישנותם של מקרים בהם נשכחו ילדים ברכב ואשר חלקם הסתיימו באסונות ובטרגדיות שאף גבו את חיי הילדים הרכים.

כתנועה המפעילה כ-135 מעונות יום בכל רחבי הארץ, טובתם ושלומם של הילדים לנגד עיננו ואנו רואות בעצירת ה"תופעה" המזעזעת של שכחת ילדים ברכב יעד לאומי, שיש למצוא את הדרכים למגרה.

הצעת החוק שבנדון מבקשת להטיל על צוות המעון חובת הודעה להורים במקרה של אי הגעת ילדם למעון היום. החשש העולה מלשון הצעת החוק הוא המסר המוטעה שעלול להיות משודר לפיו החובה הבסיסית המוטלת על ההורה לשלום ילדו בהתאם לסעיף 361 לחוק העונשין[[1]](#footnote-1), מועברת לכתפי צוות המעון ומכאן שהאחריות הטבעית המוטלת על כל הורה להשגחה ראויה על ילדו שלו- מתערערת. לאור זאת, אנו סבורות, כי הצעת החוק צריכה לכלול אמירה ברורה בדבר אחריותם הבלעדית של ההורים לשלום ילדיהם טרם הגעתם למעון ומשעת עזיבת המעון, באופן שפעולות צוות המעון מהוות תוספת של "רשת ביטחון" בלבד לאחריות ההורית.

לפיכך, ועל מנת להטמיע את המודעות לאחריות ההורית מן הראוי שחובת ההודעה תחול על ההורה (כפי שאגב קיים במדינות לא מעטות), באופן שבו מוטלת על ההורה החובה להודיע לצוות המעון על היעדרות ילדו, ורק במידה ולא התקבלה הודעה מההורה עד שעה מסויימת- צוות המעון יודיע להורים על היעדרות ילדם.

חשוב להזכיר בעניין זה כי, כידוע, ענף מעונות היום מצוי במשבר עמוק: מטפלות סובלות מתנאי העסקה קשים ושכר זעום ועוזבות, אין בנייה של מעונות חדשים, קיימת הרעה בתקינה ובמקביל קיצוץ מתמיד בתקציבים להפעלת המעונות. אומנם משרדי הממשלה נרתמו לעניין ונחתם הסכם מסגרת אך סכנת קריסת הענף טרם הוסרה לחלוטין וועדות המשנה טרם גיבשו מסקנותיהן. במצב זה, הטלת אחריות נוספת על המטפלת (שכאמור מתווספת לאחריותה לילדים המצויים בשטח המעון) תיצור רתיעה נוספת על אלו הקיימות ותרחיק עוד מטפלות מההיצע הדל גם ככה.

במישור המעשי, אנו סבורות כי כל פתרון טכנולוגי שיוצע צריך להיות בר ביצוע הן מבחינה תקציבית (מבלי שיושת על מפעילי המעונות) והן מבחינה פיזית, כך שיצירת הקשר עם ההורים תעשה באופן שלא ידרוש ממטפלת המעון לערוך טלפונים וכך לעזוב את כלל הילדים (במיוחד בשעות הבוקר) ולהעמידם בסכנה ללא השגחה. מאותו הטעם יש להגדיר באופן ברור את שעות ביצוע ההתקשרות.

עוד נציין, כי בין הפתרונות הטכנולוגים המוצעים צריך לתת מענה גם לציבור ההורים שאינם מקושרים למערכת המקבלת מיסרונים (sms) וידועים בשמם "טלפונים כשרים".

"אמונה", כנוהל שבשגרה, מפעילה תוכניות חינוכיות וימי עיון בנושא זה לכ-2000 המחנכות במעונות, וכן שבה ומציפה את הנושא בכל אספות ההורים המתקיימות במעונות השונים ברחבי הארץ במטרה להעלות את מודעות ההורים לחשיבות הרבה שיש לייחד לנושא זה.

אנו כמובן, נשמח לשתף פעולה במיגור התופעה ובקידום הצעת החוק בתיקונים הנדרשים לדעתנו (כפי שפורטו לעיל), ונמשיך לפעול בעניין זה חינוכית ומעשית עם הורי ילדי המעונות.

1. סעיף 361 לחוק העונשין, התשל"ז-1977 קובע: "המשאיר ילד שטרם מלאו לו שש שנים בלא השגחה ראויה, ובכך מסכן את חיי הילד או פוגע או עלול לפגוע פגיעה ממשית בשלומו או בבריאותו, דינו- מאסר שלוש שנים; עשה כן ברשלנות- דינו מאסר שנה; עשה כן במטרה לנטוש את הילד, דינו- מאסר חמש שנים" [↑](#footnote-ref-1)